REPUBLIKA SRBIJA

NARODNA SKUPŠTINA

Odbor za ljudska i manjinska prava

i ravnopravnost polova

08 Broj: 06-2/397-15

14. decembar 2015. godine

B e o g r a d

**Z A P I S N I K**

**SA 35. SEDNICE ODBORA ZA LjUDSKA I MANjINSKA PRAVA I RAVNOPRAVNOST POLOVA**

**ODRŽANE 9. OKTOBRA 2015. GODINE**

 Sednica je počela u 12 časova.

 Sednicom je predsedavao predsednik Odbora Meho Omerović.

 Sednici su prisustvovali: Ljiljana Malušić, Biljana Ilić Stošić, Milanka Jevtović Vukojičić, Vladica Dimitrov, Ljibuška Lakatoš, Aida Ćorović, Vera Paunović, Olena Papuga i Elvira Kovač, članovi Odbora.

 Sednici nisu prisustvovali članovi Odbora: Zlata Đerić, Suzana Šarac, Dubravka Filipovski, Slobodan Perić, Stefana Miladinović, Biljana Hasanović Korać i Sulejman Ugljanin.

 Sednici su prisustvovali zamenici članova Odbora: Olivera Pauljeskić i Miletić Mihajlović.

 Predsednik Odbora je konstatovao da su ispunjeni uslovi za rad i odlučivanje, te je predložio sledeći

D n e v n i r e d :

 1. Predlog odluke o javnom slušanju na temu „Starenje – godine života: od privilegije do diskriminacijeˮ;

 2. Razno.

 Članovi Odbora su jednoglasno PRIHVATILI predloženi Dnevni red.

 Predsednik Odbora je pre prelaska na rad po utvrđenom Dnevnom redu, stavio na glasanje zapisnik sa 25-29. sednice Odbora. Nije bilo primedbi na zapisnike.

 Članovi Odbora su jednoglasno USVOJILI zapisnike sa 25-29. sednice Odbora.

 **PRVA TAČKA DNEVNOG REDA**: Predlog odluke o javnom slušanju na temu „Starenje – godine života: od privilegije do diskriminacijeˮ

 Predsednik Odbora je upoznao članove Odbora sa inicijativom novoizabrane poverenice za zaštitu ravnopravnosti da Odbor održi javno slušanje na temu „Starenje – godine života: od privilegije do diskriminacijeˮ. Javno slušanje bi bilo održano 26. oktobra, od 11 časova u Maloj sali Doma Narodne skupštine. Planirano je da se u uvodnom delu, osim poverenice Brankice Janković, obrate i predstavnici Crvenog krsta, AMITI - nevladine organizacije koje se bave zaštitom starijih osoba i sociolog Srećko Mihajlović. U delu za diskusiju, pored narodnih poslanika, predviđeno je da se obrate predstavnici ministarstava koji u svom delokrugu imaju ova pitanja: Ministarstvo za rad, zapošljavanje, boračka i socijalna pitanja, Ministarstvo državne uprave i lokalne samouprave, Ministarstvo zdravlja, Ministarstvo prosvete, nauke i tehnološkog razvoja. Takođe, bili bi pozvani predstavnici Zaštitnika građana, Poverenika za informacije od javnog značaja i zaštitu podataka o ličnosti, Državna revizorska institucija, Agencija za borbu protiv korupcije, Pokrajinski ombudsman, Kancelarija za ljudska i manjinska prava i Kancelarija za saradnju sa civilnim društvom, kao i Tim za smanjenje siromaštva, te Zavod za socijalnu zaštitu i predstavnici organizacija civilnog društva. Dalje je naveo da misli da o ovom pitanju treba da otvorimo diskusiju jer starije osobe u našem društvu, pogotovo one koje su diskriminisane po više osnova, kao što su stare osobe koje žive u staračkim seoskim domaćinstvima, predstavljaju kategoriju koju vrlo retko pominjemo i ova tema nije dovoljno prisutna u medijima. Ovo su osobe čiji položaj je veoma težak i zato im treba posvetiti veću pažnju i veruje da će ovo javno slušanje dati odgovore na neka pitanja i da ćemo eventualno inicirati donošenje nekih zaključaka koji će ići u pravcu unapređenja položaja starijih osoba. S obzirom da nije bilo prijavljenih za diskusiju, predsednik Odobra je predložio da Odbor donese

ODLUKU

 o organizovanju javnog slušanja, 26. oktobra 2015.godine na temu: „Starenje – godine života: od privilegije do diskriminacijeˮ

 Članovi Odbora su jednoglasno USVOJILI Odluku o organizovanju javnog slušanja.

 **DRUGA TAČKA DNEVNOG REDA**: Razno

 **Elvira Kova**č je predložila da Odbor održi sednicu van sedišta u Zrenjaninu, imajući u vidu „Zrenjaninski model“ u borbi protiv nasilja u porodici. Naime, Grad Zrenjanin već godinama ima uspešan model praćenja i borbe protiv nasilja nad ženama i u porodici i dobru saradnju centara za socijalni rad, policije, tužilaštva i sudova. U vezi s tim je razgovarala sa gradonačelnikom i očekuje da o tome ima više detalja uskoro, pa će službu odbora uputiti na kabinet gradonačelnika u vezi realizacije sednice.

 **Predsednik Odbora** je upoznao članove Odbora da je u svojstvu predsednika Odbora dobio poziv od Ministarstva za ljudska prava i izbeglice BiH da učestvuje na konferenciji u Sarajevu u vezi Istanbulske konvencije. Takođe, pozvan je da kao predsednik Odbora, zajedno sa predstavnicima Odbora za evropske integracije, Odbora za spoljne poslove i Odbora za pravosuđe, državnu upravu i lokalnu samoupravu, učestvuje 18. i 19. novembra 2015. godine u Briselu na seminaru pod naslovom: „Uloga ombudsmana u savremenoj parlamentarnoj demokratiji i regionalna perspektiva“. Dalje je naveo da će u Sarajevu u novembru biti održan regionalni sastanak odbora nadležnih za ljudska prava, što je nastavak regionalne saradnje koju je naš odbor inicirao.

 **Aida Ćorović** je upoznala prisutne da je u toku Dečja nedelja. S tim u vezi je navela da ona pomaže trima devojčicama koje su osobe sa invaliditetom, jedna ima fizički invaliditet, jedna je gluvonema i jedna je slepa, da odu na takmičenje u densu, hip-hopu koje će se održati u Italiji. Predložila je da kada se vrate sa takmičenja budu gosti našeg odbora. Takđe je navela da je bila dosta angažovana u promociji olimpijade za decu i mlade ometene u razvoju i misli da bi bilo značajno da Odbor i Narodna skupština budu domaćin i ovih grupa. Ovo naročito imajući u vidu da je početkom decembra Dan osoba sa invaliditetom pa je važno da i na ovaj način ovim osobama pokažemo da su oni jednako važni i vredni članovi našeg društva, ali i da posle toga ne zaboravimo na njih.

 **Predsednik Odbora** je upoznao prisutne da se u Bačkoj Palanci sutra održava Sajam stvaralaštva seoskih žena u Vojvodini i da smo dobili poziv od direktorke Zavoda za ravnopravnost polova, od predsednika opštine i pokrajinskog sekretara za privredu, zapošljavanje i ravnopravnost polova. Učešće je prihvatila Olena Papuga. **Ljiljana Malušić** je iznela predlog da pre javnog slušanja posetimo neki od domova za stare u Beogradu. Predložila je da to bude Dom na Voždovcu, sa čim su se ostali članovi Odbora saglasili.

 Sednica je zaključena u 12.20 časova.

SEKRETAR ODBORA PREDSEDNIK ODBORA

 Rajka Vukomanović Meho Omerović